B. Bugár, podpredseda NR SR: (2004-09-22):
Pán poslanec bol posledný, ktorý sa prihlásil písomne do rozpravy. Preto otváram možnosť sa prihlásiť do rozpravy ústne. Ako jediný sa hlási pán poslanec Krajči. Končím možnosť sa prihlásiť ústne do rozpravy. Pán poslanec, nech sa páči, máte slovo. G. Krajči, poslanec: Vážený pán predsedajúci, panie poslankyne, páni poslanci, vážený pán minister, dovoľte mi, aby som vystúpil v rozprave k návrhu zákona o záchrannej zdravotnej službe a súčasne aby som predložil aj pozmeňujúce návrhy k tomuto zákonu. V úvodnej časti dovoľte, aby som sa vyjadril k tomu, ako do súčasnosti a snáď aj do budúcnosti funguje systém leteckej záchrannej zdravotnej služby. Chcem povedať, že tento druh záchrannej zdravotnej služby je riešený už všeobecne v zákone o integrovanom záchrannom systéme, kde s týmto druhom záchrannej služby sa počíta. Žiaľbohu ale, nenašiel som ani zmienku v zákone o zdravotnej záchrannej službe, že by tento druh zdravotnej záchrannej služby sa v zákone objavil a aby sa s ním uvažovalo. Dovoľte mi preto povedať niekoľko slov. Doteraz platný zákon č. 277/1994 Z. z. v znení neskorších predpisov o poskytovaní zdravotnej starostlivosti riešil aj problematiku leteckej záchrannej zdravotnej služby, ktorá v zmysle ustanovení § 18 uvedeného zákona bola štandardnou súčasťou systému záchrannej zdravotnej služby. V návrhu zákona o záchrannej zdravotnej službe a jeho príloh je zrejmé, že letecká záchranná zdravotná služba ako jedna z doterajších zložiek záchrannej zdravotnej služby nie je zahrnutá do pojmu ambulancia záchrannej zdravotnej služby. Špecifiká leteckej záchrannej zdravotnej služby, jej doterajšia činnosť a pôsobenie v rámci Slovenskej republiky v nadväznosti na ostatné základné zložky integrovaného záchranného systému a záväzky Slovenskej republiky vyplývajúce z prijatia jednotných leteckých predpisov vydaných Spojenými leteckými úradmi Európskej únie sú relevantným dôvodom na akútnu potrebu riešiť problematiku leteckej záchrannej zdravotnej služby uvedenými zákonmi. Letecká záchranná zdravotná služba má nezastupiteľnú úlohu nielen v samotnej záchrannej zdravotnej službe, ale aj pri plnení úloh preferovaných zdravotníckych programov, predovšetkým v oblasti kardiológie, traumatológie, neurológie, transplantačných a popáleninových programov a podobne. V každej európskej krajine je pokračovanie v budovaní rozsiahlej siete leteckej záchrannej zdravotnej služby jednou z priorít, a to aj vzhľadom na rozvoj turistiky, rozvoj diaľničnej dopravnej siete, budovanie vysoko špecializovaných  zdravotníckych pracovísk. V rámci Slovenskej republiky má letecká záchranná zdravotná služba reálne opodstatnenie aj vzhľadom na geografické špecifiká našej krajiny. Zabezpečenie kvalitnej a rýchlej záchrannej zdravotnej služby v zmysle koncepcie rozvoja slovenského zdravotníctva je bez leteckej záchrannej zdravotnej služby nemysliteľné. Doterajšia činnosť piatich stredísk leteckej záchrannej zdravotnej služby v rámci Slovenskej republiky, to je Bratislava, Košice, Banská Bystrica, Žilina a Poprad, dokázala opodstatnenosť jej existencie. Jej úroveň vrátane technického vybavenia vrtuľníkmi je porovnateľná s vyspelými európskymi krajinami a zvyšovanie tejto úrovne musí byť príspevkom k celkovému zvýšeniu úrovne zdravotníctva, a to aj vzhľadom na predpokladaný rozvoj turistiky a zahraničných investícií Slovenskej republiky. Rozmiestnenie a počet súčasne existujúcich stredísk leteckej záchrannej zdravotnej služby Slovenskej republiky je vyhovujúci. Financovanie je zabezpečené zmluvami so zdravotnými poisťovňami. Spôsob financovanie leteckej záchrannej zdravotnej služby i výšky finančných limitov zo strany zdravotných poisťovní pre krytie tejto formy zdravotnej starostlivosti je nevyhovujúci a nepostačujúci. Tieto okolnosti bránia aj plánovanému rozšíreniu tejto činnosti na nepretržitú 24-hodinovú službu. V balíku zákonov predkladaných ministerstvom zdravotníctva nie je problematika financovania leteckej záchrannej zdravotnej služby riešená. Letecká záchranná zdravotná služba vykonáva spoločnosť a letecký prevádzkovateľ, ako aj poskytovateľ zdravotnej starostlivosti už viac ako desať rokov. Sú isté možnosti, ako túto leteckú záchrannú zdravotnú službu ďalej rozvíjať. Dovoľte mi preto, aby som dal niektoré pozmeňujúce návrhy. Ide o to, že som s pánom ministrom o tejto otázke už diskutoval. Ubezpečil ma, že riešenie tejto problematiky je vo vykonávacích predpisoch. Bol by som však veľmi rád, keby sa to objavilo priamo, expressis verbis, v zákone tak, aby nevznikli žiadne pochybnosti. Dávam preto tieto pozmeňujúce návrhy. Po prvé. V § 2 ods. 1 písm. b) navrhujem doplniť vetu nasledujúceho znenia: „Ambulanciou záchrannej zdravotnej služby sa pre účely tohto zákona rozumie ambulancia rýchlej lekárskej pomoci, ambulancia mobilnej intenzívnej jednotky a ambulancia leteckej záchrannej zdravotnej služby.“ Odôvodnenie. Špecifické postavenie leteckej záchrannej zdravotnej služby a problematika jej riešenia predpismi JAR-OPS 1 a JAR-OPS 3 vyvoláva potrebu uviesť menovite a konkrétne medzi zložky záchrannej zdravotnej služby aj leteckú záchrannú zdravotnú službu. Uvedené jednotné letecké predpisy vydané Spojenými leteckými úradmi Európskej únie venujú osobitnú časť leteckej záchrannej zdravotnej službe. Je potrebné tiež uviesť do súladu znenie návrhu zákona o záchrannej zdravotnej službe s návrhom zákona o poskytovateľoch zdravotnej starostlivosti. Druhý pozmeňujúci návrh. V § 5 ods. 1 písm. a) navrhujem upraviť text nasledovne: „alebo operačného strediska záchrannej zdravotnej služby, pričom výjazd ambulancie leteckej záchrannej zdravotnej služby sa riadi osobitným predpisom“. Odôvodnenie tejto zmeny: Nie je technicky možné uskutočniť odlet akéhokoľvek lietadla zaradeného do činnosti leteckej záchrannej zdravotnej služby do jednej minúty od prijatia pokynu koordinačného strediska alebo operačného strediska zdravotnej služby. Spôsobujú to predovšetkým rôzne špecifické vplyvy v leteckej doprave, a preto je účelné upraviť túto oblasť pre jednotlivé zásahové pásma. Tretia zmena. Znenie § 8 navrhujem upraviť tak, že doterajšie znenie § 8 navrhujem uviesť ako odsek 1 a následne tu navrhujem doplniť odsek 2 v nasledujúcom znení: „Podmienky prevádzky a podmienky letovej spôsobilosti lietadiel prevádzkovaných pre leteckú záchrannú zdravotnú službu stanovuje zákon o civilnom letectve, zákon č. 143/1998 Z. z.“ Odôvodnenie tejto zmeny. Činnosť leteckej záchrannej zdravotnej služby musí byť upravená nielen zdravotníckou legislatívou, ale predovšetkým preto, že poskytovateľ tejto formy zdravotnej starostlivosti je zároveň aj leteckým prevádzkovateľom, a preto je potrebné túto činnosť koordinovane upraviť aj vzhľadom na zákon o civilnom letectve a predpisy, ktorými je Slovenská republika viazaná. Z mojej strany všetko. Pozmeňujúci návrh obsahuje 15 podpisov poslancov, ktorý odovzdávam. Ďakujem.